王嘉甫許借清賞堂讀書
作者：周孚
朝代：宋

paragraphs: 卜居厭近市，臨老心亦煩。
目眩車馬塵，耳聵歌吹喧。
朝旗與莫柝，況復戎旅屯。
養疴定何所，城南有名園。
槐柳森欲合，桃李粲以繁。
芳塘艷積雨，疎牖明朝暾。
豈惟蘇病眼，亦可清吟魂。
主人衛霍家，列戟藩朱門。
馬埒編金錢，豪習今尚存。
乃能容此老，厚意可得言。
十年客此邦，要以桑梓論。
隔牆竟駡仝，奉巵孰留髠。
今日復何日，媿此地主恩。
他年贊易室，憑君記虞翻。